Comarket

Comarket – supermarketite kett, mis kuulus 2020. aastani ABC Supermarketsile. Eesti jaekett Selver ostis 2020. aastal ABC Supermarketsi AS-i ning viis 2021. aastaks kõik 16 Comarketi kauplust Selver ABC nime alla.

Selver ABC tähistab super- ja hüpermarketitest väiksema sortimendiga toidu- ja esmatarbekaupu pakkuvat väikekauplust. Comarketite üleminek Selver ABC nimele toimus järk-järgult alates 2020. aasta oktoobrist kuni 2021. aasta suveni. Comarketi kauplused asusid Harju-, Pärnu- ja Tartumaal.

Comarketi kaupluseketi rajas 2002. aastal Comarket AS, mis kaubamärkide lisandudes muutis 2009. aastal ärinime ABC Supermarkets AS-ks, jättes nii äriregistri koodi kui ka muud rekvisiidid samaks.

Ajalugu
Comarketi kaupluste kett alustas tegevust 2002. aasta alguses, kui ettevõte ostis 10 SPARi kaubamärgi all töötavat kauplust. 2003. aastal alustati kaupluste viimist Comarketi nime alla. 

2013. aastal töötas Comarketi kaubamärgi all 18 kauplust. Ühes kuus külastab keti kauplusi 1,5 miljonit klienti. 

2009. aastal taotles Comarket toetust Tallinna linnalt sotsiaalsete töökohtade loomiseks Tallinnas elavatele töötutele. Abiprogrammist eraldati Comarketi ketile erafirmadest suurim toetus summas 970 000 krooni, mille abil kavatseti täistööajaga töökoht luua viieteistkümnele saalitöötajale ja kassapidajale vähemalt 12 kuuks.

Ettevõtte puhaskasum oli 2010. aastal 11,9 miljonit krooni ja see tähendas võrdluses 2009. aastaga ligi seitsmekordset kasvu. Kaupluseketi müügitulu oli 2011. aastal 42,5 miljonit eurot, mis oli 6,1 protsendi võrra suurem kui 2010. aastal.

Comarketi kauplus asus ka Rakveres, kus see suleti 2011. aastal, põhjuseks tihe konkurents ja ebasoodsad renditingimused.

2014. aastal lõppes Comarketi brändi ning kaupluste uuenduskuur. Viimasena kauplustest sai renoveeritud Valdeku Comarket, mis taasavati uuendatud sortimendi ja sisustusega 20. veebruaril 2014.

2014. aasta 10. aprillil kolis Pärnu Oja Comarket kortermaja alumiselt korruselt eraldi hoonesse, mis rajati Oja ja Liblika tänava nurgale. Uues suuremas Oja Comarketis on müügipinda 500 m².

2014. aasta lõpus viis sõltumatu uuringufirma Dive läbi supermarketite teeninduskvaliteedi hindamiseks valdkonnauuringu Dive Top3, kus Comarketi kett sai Eestis kolmanda koha. 

2015. aastal viidi taas Baltikumis läbi klienditeeninduse taseme uuring, mille järgi oli Eestis parim teeninduskvaliteet ABC Supermarkets AS-i poodides. Uuring teostati mystery shopping ehk testkülastuste meetodil, tehes Baltikumi jaemüügikettide kauplustes kokku 225 testostu. 

2016. aasta suvel sulges uksed Szolnoki Comarket. 2016. aasta novembris suleti ka Loo Comarket ning brändi alla jäi tegutsema 16 kauplust üle Eesti.

2020. aastast on Comarketi kaupluste omanik Selver, kes ostis ABC Supermarketsi jaeketi, kuhu kuulus lisaks 16 Comarketi kauplusele veel kaks Delice'i kauplust ja Solarise keskuse toidupood. 

2020. aastal alustas Selver Comarketi kaupluste üleviimist Selveri uuele väikepoe kontseptsioonile. Väikepoodide keti uueks nimeks sai Selver ABC, mis tähistab ja eristab Selveri super- ja hüpermarketitest väiksemat sortimenti. Comarketite üleminek Selver ABC nimele toimus järk-järgult alates oktoobrist kuni 2021. aasta suveni.

Comarketi kauplused

Tallinn
Nõmme Comarket, Nõmme (avati 31. mai 2004, alates 11. novembrist 2020 Nõmme Selver ABC)
Kadrioru Comarket, Kesklinn (avati 1. august 2012, alates 28. oktoobrist 2020 Kadrioru Selver ABC)
Marja Comarket, Kristiine (avati 9. juuli 2004, suletud 2021)
Valdeku Comarket, Nõmme (avati 15. detsember 2004, alates 6. oktoobrist 2020 Valdeku Selver ABC)
Szolnoki Comarket, Mustamäe (suletud)
Pelgulinna Comarket, Põhja-Tallinn (avati 9. august 2006)
Kreutzwaldi Comarket, Kesklinn (avati 14. november 2007)
Liivalaia Comarket, Kesklinn (avati 10. detsember 2008, alates 13. oktoobrist 2020 Liivalaia Selver ABC)
Pallasti Comarket, Lasnamäe (suletud)

Harjumaa
Laagri Comarket, Laagri (avati 8. märts 2012, alates 4. novembrist 2020 Veskitammi Selver ABC)
Laulasmaa Comarket, Laulasmaa (avati 13. märts 2014, alates 21. oktoobrist 2020 Laulasmaa Selver ABC)
Loo Comarket, Loo (avati 3. veebruar 2005, suletud)
Viimsi Comarket, Haabneeme (avati 13. august 2008; 6. august 2015 avati selle asemel Delice toidupood)

Tartu
Raatuse Comarket, Kesklinn (avati 8. oktoober 2003)
Rukkilille Comarket, Tähtvere (avati 25. november 2004)
Ümera Comarket, Tammelinn (avati 8. november 2006, aastast 2020 Ümera Selver ABC)
Anne Comarket, Annelinn (suletud)
Kesklinna Comarket, Kesklinn (suletud)

Pärnu
Ranna Comarket (avati 7. juuli 2005)
Oja Comarket (avati 7. juuni 2005)
Mai Comarket (avati 2. mai 2013)
Vana-Pärnu Comarket (avati 14. november 2013)

Muud asukohad
Rakvere Comarket, Rakvere (suletud)
Viljandi Comarket, Viljandi (suletud)

Viited

Välislingid
 Ametlik koduleht

Eesti kaubandusettevõtted